**SVEUČILIŠTE U ZAGREBU**

**PRAVNI FAKULTET**

**STUDIJSKI CENTAR SOCIJALNOG RADA**

**Margareta Domazetović**

**Lana Hubak**

**Izabela Ilijević**

**Gabriela Jardas**

**Školska pucnjava u Beogradu – kako su mediji u Srbiji i Hrvatskoj izvještavali?**

**Zagreb, srpanj 2024.**

Ovaj rad izrađen je na Pravnom fakultetu Sveučilišta u Zagrebu, Studijskom centru socijalnog rada pod vodstvom prof. dr. sc. Marijane Majdak. Predan je na natječaj za dodjelu Rektorove nagrade u akademskoj godini 2023/2024.

Sadržaj

[1. UVOD 1](#_Toc175853718)

[1. 2. Cilj istraživanja 3](#_Toc175853719)

[2. METODA 3](#_Toc175853720)

[2.1. Uzorak 4](#_Toc175853721)

[2.2. Etička načela 6](#_Toc175853722)

[3. REZULTATI 6](#_Toc175853723)

[4. RASPRAVA 12](#_Toc175853724)

[4. 1. Koje uzroke školske pucnjave u Beogradu medijski portali navode? 12](#_Toc175853725)

[4. 2. Koje prijedloge za rješavanje i prevenciju sličnih događaja medijski portali navode? 14](#_Toc175853726)

[4. 3. Postoje li razlike između srpskih i hrvatskih medijskih portala u izvještavanju o školskoj pucnjavi u Beogradu? 15](#_Toc175853727)

[5. ZAKLJUČAK 18](#_Toc175853728)

[6. ZAHVALE 18](#_Toc175853729)

[7. LITERATURA 19](#_Toc175853730)

[8. Popis tablica 22](#_Toc175853731)

[9. Sažetak 22](#_Toc175853732)

[9. 1. Abstract 23](#_Toc175853733)

[10. ŽIVOTOPISI 24](#_Toc175853734)

#

# UVOD

Početkom svibnja 2023. godine, područje Balkana, ali i šire, šokirala je vijest o školskoj pucnjavi u Beogradu. Oko 8.40 sati, trinaestogodišnji učenik Osnovne škole Vladislav Ribnikar je iz očevog pištolja ubio svoje školske kolege i jednog zaštitara navedene škole te ranio šestero učenika i jednu učiteljicu. Školske pucnjave su rijedak događaj koji okupira pažnju javnosti i medija (Howells, 2019.). U takvim, kriznim događajima, mediji imaju odgovornost prenositi relevantne informacije o samom događaju. Također, u takvim slučajevima primarni fokus medija je na utvrđivanju odgovornosti, otkrivanju uzroka koji su doveli do nasilnog događaja te traženju rješenja kako se slični događaji ne bi ponovili (McCluskey, 2017.). Međutim, istraživanja pokazuju da se prilikom izvještavanja o kriznim događajima često navode senzacionalistički elementi i stvara moralna panika (Backholm i sur., 2019.). Prema Holodyju i Shaughnessyju (2020.), kada su maloljetnici počinitelji kaznenih djela, javni diskurs je usmjeren na mlade generacije kao glavnog krivca ovakvim događajima. Odnosno, javnost mlade percipira kao generaciju koja iskazuje više problema u ponašanju nego prethodna generacija, a interesi mladih se smatraju prijetnjom za društvo (Holody & Shaughnessy, 2020.). Ovakvi diskursi za posljedicu mogu imati narušavanje prava maloljetnika. Primjerice, nakon pucnjave u Jonesborou (SAD), pod pritiskom javnosti, ukinuta je minimalna dob za kaznenu odgovornost maloljetnika (Schildkraut i Cox Hernandez, 2014.). Takvo zakonsko uređenje je u suprotnosti s naputcima UN Odbora za prava djeteta koje navodi da minimalna dob za kaznenu odgovornost treba biti 14 godina (UNICEF, 2022.). Iz navedenog primjera može se zaključiti da jedan od čimbenika kako će javnost percipirati određeni događaj i kakve će reakcije proizaći iz te percepcije jest i medijsko izvještavanje (Goffman, 1986.).

Prema Goffmanu (1986.) mediji usmjeravaju pozornost na određene događaje te, sugeriraju način na koji će nešto biti predstavljeno publici, a to može biti povezano s tim kako će ljudi percipirati određeni događaj. U skladu s time, Rus-Mol i Zagorac-Keršer (2005., prema Jurčić, 2017.) izdvajaju najvažnije funkcije medija među kojima valja istaknuti *agenda setting* – mediji odabiru probleme i teme koji su od javnog interesa ili interesa za javnost, uspostavljaju prioritete u izvještavanju o društvenim temama, ali ih i stavljaju pred one koje ih trebaju rješavati bez odgađanja. Treba napomenuti kako se izvještavanje o različitim temama uslijed razvoja interneta i društvenih mreža mijenja. S obzirom da pregledi članaka i interakcija s korisnicima društvenih mreža (“lajkovi”, komentari) podižu vrijednost članaka, članci postaju sve kraći, površniji i teže privlačenju pažnje više od uobičajenog (Bezinović i sur., 2021.; Jurčić, 2017.). Dakle, kada govorimo o medijskom izvještavanju o tragičnim događajima, mediji imaju veliku ulogu o tome kako će publika, odnosno čitatelji, percipirati vijest. Kada je riječ o školskim pucnjavama, s obzirom na to da većina ljudi nikada neće direktno doživjeti takav tragičan događaj, način na koji se ona percipiraju je gotovo čitavo oblikovano medijima (Schildkraut, Elsass i Meredith, 2017.). Medijsko izvještavanje o masovnim ubojstvima orijentirano na zabavu nerijetko može imati i neželjenu posljedicu, a to je da pruža informacije i razne scenarije za one osobe koje su potencijalno spremne počiniti ubojstvo jer im na taj način podiže motivaciju (Murray, 2017.). Također, važno je naglasiti da senzacionalističko medijsko izvještavanje o pojedinom problemu privlači i političku pozornost na način da stvara pritisak donošenja trenutnog, kratkoročnog rješenja na takve probleme (Yanovitzky, 2002.). Primjer kratkoročnog rješenja možemo uočiti kod slučaja školske pucnjave u Columbineu u Sjedinjenim Američkim Državama, kada je dvoje učenika nakon godinu dana planiranja počinila zločin u kojemu su ubili dvanaest učenika i jednog učitelja. Naime, kako navode Schildkraut i Cox Hernandez (2014.) školska pucnjava u Columbineu je bila visoko medijski praćena, a kao glavno pitanje se postavilo kako su, tada maloljetni počinitelji, uspjeli doći do oružja. U godini nakon pucnjave u Columbineu, predloženo je preko 800 zakona vezanih uz vatreno oružje, međutim, samo oko 10% tih zakona je usvojeno (Soraghan, 2000., prema Schildkraut i Cox Hernandez, 2014.). Slična situacija se dogodila i kod pucnjave u Jonesborou, također u Sjedinjenim Američkim Državama, gdje su se rasprave o izmjenama zakonodavstva i posljedične izmjene koristile kako bi se umirila javnost (Schildkraut i Cox Hernandez, 2014.). Osim toga, također u SAD-u, mediji su nerijetko prozivali nasilne videoigre kao uzrok problema masovnih pucnjava, što dovodi do problema jer se miču pozornost i resursi sa stvarnih uzroka nasilja (Muschert i Sumiala, 2012.). Primjerice, Kalifornija je uložila znatna sredstva u obranu zakona koji zabranjuje prodaju nasilnih igara maloljetnicima, u vrijeme kada je teška ekonomska kriza prisiljavala Kaliforniju da smanji financiranje obrazovanja, socijalnih usluga i usluga mentalnog zdravlja za mlade, unatoč tomu što studije o nasilju u videoigrama nisu pružile dokaze koji bi podržali vjerovanje da videoigre proizvode negativnije učinke od drugih oblika medija (Sherry, 2007.; Ferguson i Kilburn, 2010., prema Muschert i Sumiala, 2012., Muschert i Sumiala, 2012.). Kao što je ranije navedeno, senzacionalističko izvještavanje o školskim pucnjavama, nepotvrđenim i neutemeljenim uzrocima školskih pucnjava može dovesti do kratkoročnih rješenja, ali i rješenja koje za posljedicu imaju narušavanje prava djeteta. S obzirom na navedeno svrha ovog rada je doprinijeti razumijevanju načina na koji su mediji izvještavali o školskoj pucnjavi u Beogradu te doprinijeti razvoju praksi medijskog izvještavanja koje bi zaštitilo prava djece u javnom prostoru.

## Cilj istraživanja

Cilj ovog rada je analizirati na koji način su medijski portali u Srbiji i Hrvatskoj izvještavali o školskoj pucnjavi u Beogradu. U skladu s ciljem, postavljena su tri istraživačka pitanja:

IP1: Koje uzroke školske pucnjave u Beogradu medijski portali navode?

IP2: Koje prijedloge za rješavanje i prevenciju sličnih događaja medijski portali navode?

IP3: Postoje li razlike između srpskih i hrvatskih medijskih portala u izvještavanju o školskoj

pucnjavi u Beogradu?

# METODA

U ovom istraživanju kao metoda analize podataka odabrana je analiza okvira (*framing analysis*) prema Teoriji uokvirivanja (*Framing theory,* Goffman, 1974.). Prema Gamsonu i Modiglianiu (1989.) uokvirivanje je uključivanje ili isključivanje određenih informacija u medijima, a koje može oblikovati percepciju i interpretaciju događaja kod publike. Goffman (1974.) je opisao okvire kao tzv. alat kroz koji pojedinci interpretiraju informacije. Dakle, okvir se može shvatiti kao "način gledanja" na svijet koji je povezan s načinom na koji ljudi opažaju događaje, kako reagiraju na njih i kako komuniciraju o tim događajima s drugima ljudima (Foley i sur., 2019.). Tijekom vremena te uz izloženost medijskom izvještavanju, društvena percepcija određenog događaja sužena je na ono što je prezentirano u medijskim dominantnim okvirima. U ovom radu, kao koraci preporuke provedbe analize uokvirivanja praćene su preporuke Foleya i suradnika (2019.). Prvo je napravljena tematska analiza, odnosno prvo su kodirani dijelovi članaka te su razvrstani u kategorije kako bi se istražio način na koji su okviri konstruirani i koje kategorije su međusobno povezane. Zatim su deduktivnim putem izjave podijeljene u šire okvire prema socio-ekološkom modelu (Centar za kontrolu i prevenciju bolesti, CDC, 2024.).

Prema CDC-u (2024.), socio-ekološki model sadrži četiri razine u kojima se mogu pojaviti rizični čimbenici za pojavu nasilja, ali i unutar kojih se može djelovati kako bi se nasilje preveniralo ili suzbilo. Četiri razine obuhvaćaju individualnu razinu, razinu odnosa, razinu zajednicu te društvenu razinu. Na individualnoj razini rizični čimbenici za pojavu nasilja mogu biti uporaba psihoaktivnih sredstava, doživljeno nasilje, psihopatologija počinitelja, osobna uvjerenja koja podržavaju nasilje, ljutnja i neprijateljsko raspoloženje prema drugima. Na razini odnosa rizični čimbenici za pojavu nasilja mogu biti negativni vršnjački utjecaj, loši odnosi s vršnjacima, neadekvatni roditeljski postupci (npr. razvojno neprikladan odgoj, emocionalno nedostupni roditelji, nasilni roditeljski postupci). Na razini zajednice rizični čimbenici za pojavu nasilja mogu biti siromaštvo zajednice, nestabilnost unutar zajednice, nepovezanost članova zajednica, prisutnost ovisnosti i kriminala u zajednici, rezidencijalna segregacija. Na razini društva rizični čimbenici za pojavu nasilja mogu biti socijalne i kulturalne norme koje podržavaju nasilje kao adekvatan način rješavanja konflikata, ali i politike koje održavaju ekonomske i socijalne nejednakosti u društvu (CDC, 2024.). Prema istom modelu, metode prevencije i suzbijanja nasilja na individualnoj razini mogu biti školski programi koji su usmjereni na socio-emocionalni razvoj učenika, poboljšavanje odnosa i probleme mentalnog zdravlja učenika. Na razini odnosa metode mogu biti edukativne aktivnosti za roditelje koje promoviraju pozitivan razvoj djeteta, poboljšava komunikacijske vještine mladih itd. Na razini zajednice metode prevencije i suzbijanja nasilja mogu biti razvijanje školskih strategija prevencije nasilja, organiziranje izvannastavnih aktivnosti za mlade i centara za mlade. Na razini društva metode prevencije i suzbijanja nasilja mogu biti nacionalne medijske kampanje koje promoviraju nenasilje i osvještavaju o problemima s kojima se suočavaju mladi.

## Uzorak

U ovom je istraživanju korišten namjerni, kriterijski uzorak za analizu medijskog izvještavanja. Prikupljeni su *web* članci koji su se nalazili na odabranim novinskim portalima u razdoblju od 3. do 17. svibnja 2023. godine. Navedeni su novinski portali izabrani uz pomoć *Gemius Ratinga*, stranice koja rangira posjećenost medija. U ovom slučaju to su bila 3 najposjećenija portala u Hrvatskoj i Srbiji. Vodili smo se ključnim riječima prilikom odabira članaka (školska pucnjava, pucnjava u Beogradu, Osnovna škola Vladislav Ribnikar, krvavi pir, masakr u Beogradu, pucnjava na Vračaru).

Ovakvom metodom pretrage, na hrvatskim portalima je identificiran 131 članak, dok je na srpskim portalima pronađeno 176 članaka. Radi osiguravanja relevantnosti, ali i radi zaštite svih osoba povezanih sa slučajem, primijenjeno je nekoliko kriterija isključivanja članaka. Izuzeti su članci koji spominju samo žrtve, koji spominju roditelju počinitelja nevezano uz tragični događaj, u kojima su samo izjave djece te duplikati novinskih članaka. Nakon primjene kriterija isključivanja, iz uzorka su izuzeti sljedeći brojevi članaka: 81 iz Hrvatske i 130 iz Srbije. Najčešći razlozi isključivanja bili su fokus na žrtve i svjedoke, članci izvan zadanog vremenskog okvira, članci koji ne odgovaraju na istraživačka pitanja te izjave osoba koje se nalaze u javnom prostoru, a nisu relevantne za slučaj (pjevači, glumci). Na kraju, u analizu je uključeno ukupno 50 članaka iz Hrvatske i 46 članaka iz Srbije.

Prema podacima RSF-a (*Reporters without borders*) iz 2024. godine, Hrvatska se nalazi na 48. mjestu prema slobodi medija, dok se Srbija nalazi na 98. mjestu (rsf.org, 2024.). Zanimljivo je kako je 2023. godine poredak bio drukčiji, Hrvatska je bila na 42. mjestu, dok je Srbija bila na 91., što znači da se dogodio blagi pad u obje države.

Treba napomenuti nekoliko specifičnosti hrvatskih i srpskih medija. Prema izvještaju o digitalnim vijestima o srpskim medijima, podaci prikazuju da veliki dio građana Srbije smatra da politika ima veliki utjecaj na medije te smatraju da mediji nisu nezavisni, ne rade profesionalno i ne ispunjavaju svoju društvenu funkciju (Izvještaj o digitalnim vijestima, 2022.). Prema istom izvoru, najniže povjerenje je u internetske medije, među kojima su i oni najposjećeniji (Informer, Kurir). Vrlo mali dio građana smatra da su mediji politički (14%) i ekonomski (16%) neovisni. Takvi rezultati Srbiju smještaju na dno liste europskih zemalja po pitanju percepcije medijske neovisnosti. Niže na ljestvici nalaze se samo Italija (13%), Španjolska (8%) i Grčka (8%). Što se tiče hrvatskih portala, prema Analizi medijskog sadržaja u Republici Hrvatskoj (2022.), rad medija u Republici Hrvatskoj uređen je brojnim pravnim propisima (Zakon o elektroničkim medijima, Zakon o koncesijama, Zakon o autorskom pravu i srodnim pravima). No, hrvatsku medijsku sliku uređuju i pravila Europske unije, s obzirom na to da je Hrvatska kao članica dužna prilagoditi svoju medijsku scenu, u vlasničkom, formalnom i sadržajnom smislu. Imajući na umu razne oblike dezinformacija koje su opasnost digitalnog društva, HLEG (*High – Level Expert Group*) upozorava na važnost *promicanja medijske i informatičke pismenosti u cilju prepoznavanja dezinformacija te boljeg snalaženja u digitalnom medijskom okruženju*. Što se tiče povjerenja građana za hrvatske medije, istraživanje Istraživačkog novinarskog laboratorija na temu *Što publika želi* (2021.) navodi da građani najmanje povjerenja imaju u društvene mreže (26, 6%) i internetske portale (23, 7%). Najviše se vjeruje tisku i televiziji, što su podaci slični onima za srpske medije.

## Etička načela

Novinski članci javno su dostupni izvori namijenjeni informiranju javnosti te kao takvi dostupni i podložni korištenju u svrhu istraživanja (Wimmer i Dominick, 2011.). Međutim, u člancima su često citirani različiti dionici čija komunikacija je dostupna javnosti, ali to ne znači da su oni svjesni mogućeg korištenja u istraživanjima. Bitno je napomenuti dvije dileme koje navode Convery i Cox (2012.): postoji li potreba da se izvori informacija doslovno citiraju u prikazu rezultata te može li to imati buduće posljedice za osobu?

Iako su većina dionika javne osobe, njihove izjave koje su bile prenesene u medijima nisu navedene u radu već se, eventualno, navode grupe koje oni zastupaju. Članci koji su analizirani nisu navedeni u popisu literature kako bi se očuvala anonimnost pojedinaca te iz razloga što su u mnogim člancima navedena obilježja djece prema kojima bi ona mogla biti identificirana.

# REZULTATI

Tablica 1. prikazuje kako hrvatski i srpski mediji izvještavaju o uzrocima događaja. U obje države pojavljuju sljedeći okviri: individualni uzroci, odnosni uzroci, uzroci na razini zajednice i uzroci na razini društva. Kao individualne uzroke školske pucnjave hrvatski mediji navode osobnu patologiju počinitelja, problem ličnosti, traumu, mentalno zdravlje, neugodne emocije, neadekvatno rješavanje problema i lošu ocjenu. Kao individualne uzroke školske pucnjave srpski mediji navode lošu ocjenu, doživljavanje neugodnih emocija, opsjednutost masovnim ubojstvima, gledanje nasilnih filmova i serija, ljubomora prema vršnjacima te druge individualne čimbenike. Na odnosnoj razini uzroci školske pucnjave koje hrvatski mediji navode su ambicije roditelja, dostupnost oružja u obitelji i posjet streljani, odnose s vršnjacima i nasilje u školi kao uzroke događaja. Srpski mediji na odnosnoj razini kao uzrok školske pucnjave navode dostupnost oružja u obitelji i posjet streljani, ambicije roditelja, izostanak podrške, odnose s vršnjacima, vršnjačko nasilje, nedostatak odgoja, odnos s profesorima i negativan odnos s profesorima kao uzroke. Na razini zajednice hrvatski mediji kao uzrok navode sigurnost u školama, dok srpski mediji navode odgojnu ulogu obrazovnog sustava. Kao društvene uzroke školske pucnjave hrvatski mediji navode negativni utjecaj interneta i videoigara, negativni utjecaj *reality* emisija, prisutnost nasilja u medijima, nasilje u društvu, negativni utjecaj globalizacije, odnos društva prema problemima mentalnog zdravlja, odnos društva prema mladima, odnos prema zakonima države, negativan odnos vladajućih i društva prema stručnjacima i profesorima i dostupnost oružja. S druge strane, srpski mediji kao uzroke školske pucnjave navode negativan utjecaj tehnologije, negativan utjecaj videoigara, negativan utjecaj *reality* programa, manjak komunikacije u društvu, dostupnost oružja u društvu, prisutnost nasilja, zakazale institucije, odgajanje djece, prevelika prava djeteta i izloženost vršnjačkom zlostavljanju. Na razini društva srpski mediji imaju značajno manje navedenih uzroka koji su spomenuti u medijima, postoji preklapanje s uzrocima hrvatskih medija uz dodatne uzroke poput prevelikih prava djeteta, zakazivanje institucija, odgoj djece itd. Hrvatski i srpski mediji na društvenoj razini kao uzrok školske pucnjave ističu negativni utjecaj videoigara.

**Tablica 1.**

*Izvještavanje o uzrocima događaja*

|  |  |  |  |  |
| --- | --- | --- | --- | --- |
|  | **Individualni** | **Odnosni** | **Zajednica** | **Društvo** |
| **Hrvatski mediji** | (12)* Osobna patologija (3)
* Problem ličnosti (2)
* Trauma (1)
* Mentalno zdravlje (1)
* Neugodne emocije (1)
* Neadekvatno rješavanje problema (1)
* Loša ocjena (3)
 | (34)* Ambicije roditelja (2)
* Dostupnost oružja u obitelji i posjet streljani (17)
* Odnosi s vršnjacima (12)
* Nasilje u školi (3)
 | (5)Sigurnost u školama (5) | (35)* Negativni utjecaj interneta i

 videoigara (9)* Negativni utjecaj *reality* emisija (3)
* Prisutnost nasilja u medijima (5)
* Nasilje u društvu (3)
* Negativni utjecaj globalizacije (6)
* Odnos društva prema problemima

 mentalnog zdravlja (1)* Odnos društva prema mladima (3)
* Odnos prema zakonima države (1)
* Negativan odnos vladajućih i

 društva prema stručnjacima i profesorima (2)* Dostupnost oružja (2)
 |
| **Srpski mediji** | (14)* Loša ocjena (1)
* Doživljavanje neugodnih emocija (3)
* Opsjednutost masovnim ubojstvima (2)
* Gledanje nasilnih filmova i serija (2)
* Ljubomora prema vršnjacima (2)
* Drugi individualni čimbenici(4)
 | (34)* Dostupnost oružja u obitelji i posjet streljani (14)
* Ambicije roditelja (4)
* Izostanak podrške (1)
* Odnosi s vršnjacima (4)
* Vršnjačko nasilje  (5)
* Nedostatak odgoja (2)
* Odnos s profesorima (1)
* Negativan odnos prema profesorima (1)
 | (1)Odgojna uloga obrazovnog sustava (1)  | (17)* Negativni utjecaj tehnologije (2)
* Negativni utjecaj videoigara (5)
* Negativni utjecaj *reality* programa (2)
* Manjak komunikacije u društvu (1)
* Dostupnost oružja u društvu (1)
* Prisutnost nasilja (1)
* Zakazale institucije (2)
* Odgajanje djece (1)
* Prevelika prava djeteta (1)
* Izloženost vršnjačkom

zlostavljanju (1) |

Tablica 2. prikazuje kako hrvatski i srpski mediji izvještavaju o prijedlozima i rješenjima prevencije sličnih događaja te se kod hrvatskih medija najviše ističu društvena rješenja te slijede rješenja u zajednici, a u srpskim medijima se najviše ističu društvena rješenja. Obje države navode individualne i odnosne okvire te okvire na razini zajednice i društva. Hrvatski mediji kao prijedlog prevencije sličnih događaja na individualnoj razini navode psihosocijalnu podršku, isto kao i srpski mediji. Na odnosnoj razini hrvatski mediji navode roditeljsku kontrolu kao prijedlog prevencije sličnih događaja. Na odnosnoj razini kao prijedlog prevencije sličnih događaja srpski mediji navode odnos roditelja i djeteta te pravilno čuvanje oružja. Na razini zajednice hrvatski mediji navode mjere sigurnosti i mogućnost sankcioniranja učenika kao prijedlog prevencije sličnih događaja. Srpski mediji na razini zajednice navode mjere sigurnosti kao moguće rješenje. Na društvenoj razini hrvatski mediji kao prijedloge i rješenja navode osvještavanje, kažnjavanje i prevenciju nasilja, ograničavanje uporabe interneta (i mobitela), poboljšanje statusa nastavnika, prestanak promicanja nasilja u javnosti, promjene kaznenog zakona, preuzimanje odgovornosti pri iznošenju informacija i rekonstrukciju događaja. Srpski mediji navode promjenu kaznenog zakona, povećanje stručnih suradnika za prevenciju nasilja, usluge za mentalno zdravlje, promjene obrazovnog sustava, bolja edukacija stručnjaka koji rade u školama, promoviranje mentalnog zdravlja, ograničavanje uporabe interneta, poboljšanje statusa nastavnika i prevenciju nasilja kao moguće rješenje. Hrvatski mediji su u prijedlozima i rješenjima veći naglasak stavili na odgovornost zajednice za razliku od srpskih medija.

**Tablica 2.**

*Izvještavanje o prijedlozima i rješenjima*

|  |
| --- |
|  |
|  | **Individualni** | **Odnosni** | **Zajednica** | **Društvo** |
| **Hrvatski mediji** | (4)Psihosocijalna podrška (4)  | (1)Roditeljska kontrola (1) | (18)* Mjere sigurnosti (17)
* Mogućnost sankcioniranja učenika (1)
 | (22)* Osvještavanje, kažnjavanje i prevencija

nasilja (3) * Ograničavanje uporabe interneta

 (i mobitela) (4) * Poboljšanje statusa nastavnika (2)
* Prestanak promicanja nasilja u javnosti (4)
* Promjene kaznenog zakona (7)
* Preuzimanje odgovornosti pri iznošenju

 informacija (1)* Rekonstrukcija događaja (1)
 |
| **Srpski mediji** | (2)  Psihosocijalna podrška (2)  | (5)Odnos roditelja i djeteta (3) Pravilno čuvanje oružja (2)  | (6)Mjere sigurnosti (6)  | (21)* Promjene kaznenog zakona (3)
* Povećanje stručnih suradnika za prevenciju

nasilja (3) * Usluge za mentalno zdravlje (3)
* Promjene obrazovnog sustava (1)
* Bolja edukacija stručnjaka koji rade u

školama (1) * Promoviranje mentalnog zdravlja (1)
* Ograničavanje upotrebe interneta (6)
* Poboljšanje statusa nastavnika (1)
* Prevencija nasilja (2)
 |

Za ispitivanje razlika u izvještavanju između hrvatskih i srpskih medija o školskoj pucnjavi u Beogradu korišten je Hi-kvadrat (χ2). Podaci su obrađeni putem programa MedCalc.

Tablica 3. prikazuje statistički značajne razlike između izvještavanja o uzrocima između hrvatskih i srpskih medija te se najznačajnija razlika primjećuje u uzorcima u zajednici i društvu. Prema rezultatima, hrvatski mediji više izvještavaju o uzrocima na razini zajednice i društva od srpskih medija, najuočljivija razlika je u društvenim uzrocima gdje hrvatski mediji više nego srpski izvještavaju o uzrocima na razini društva.

**Tablica 3.** *Razlike između hrvatskih i srpskih medija u izvještavanju o uzrocima* **(nHrvatska  = 50; nSrbija = 46)**

|  |  |  |
| --- | --- | --- |
| **Kategorija** | **Država** | **χ2** |
| **Hrvatska** | **Srbija** |
| Individualni | 12 (24%) | 15 (32.6%) | 0.868 |
| Odnosi | 34 (68%) | 34 (73.91%) | 0.401 |
| Zajednica | 7 (14%) | 1 (2.17%) | 4.34\* |
| Društvo | 35 (70%) | 17 (36.9%) | 10.46\*\* |

\*\* *p* < 0.01; \* *p* < 0.05

Tablica 4. prikazuje razlike između izvještavanja hrvatskih i srpskih medija o prijedlozima i rješenjima događaja te jedina statistički značajna razlika vidljiva u prijedlozima zajednice. Drugim riječima, hrvatski mediji su češće nego srpski izvještavali o prijedlozima prevencije sličnih događaja na razini zajednice.

**Tablica 4*.*** *Razlike između hrvatskih i srpskih medija u izvještavanju o prijedlozima i rješenjima* ***(*nHrvatska  = 50; nSrbija = 46)**

|  |  |  |
| --- | --- | --- |
| **Kategorija** | **Država** | **χ2** |
| **Hrvatska** | **Srbija** |
| Individualni | 4 (8%) | 2 (4.3%) | 0.556 |
| Odnosi | 1 (2%) | 5 (10.8%) | 3.145 |
| Zajednica | 18 (36%) | 6 (13%) | 6.69\*\* |
| Društvo | 22 (44%) | 21 (45.65%) | 0.026 |

# RASPRAVA

 Cilj istraživanja bio je analizirati na koji način mediji opisuju školsku pucnjavu u Osnovnoj školi Vladislav Ribnikar u Beogradu. U istraživanju se nastojalo odgovoriti na to koji uzroci školske pucnjave u Beogradu se pojavljuju u hrvatskim i srpskim medijima, koja rješenja se pojavljuju te postoje li razlike u izvještavanju između hrvatskih i srpskih medija. U nastavku teksta slijedi objašnjenje dobivenih rezultata.

## Koje uzroke školske pucnjave u Beogradu medijski portali navode?

Prilikom izvještavanja o uzrocima događaja najveći fokus medija bio je na čimbenicima unutar obitelji i odnosima počinitelja te na društvenim čimbenicima. Na jednake rezultate upućuju Muschert i Carr (2006.), koji navode kako mediji na početku izvještavanja o školskim pucnjavama započinju fokusiranjem na pojedinca i razinu zajednice (prema Howells, 2012.). U ovom istraživanju analizirajući obiteljske čimbenike, najčešće se spominjao odlazak na streljanu s ocem i očevo posjedovanje oružja, čime se implicirala krivnja oca. Osim toga, navodilo se kako je počinitelj bio žrtva vršnjačkog nasilja te kako je bio izoliran iz društva, što može implicirati odgovornost same djece za ovaj događaj. Ovakvo izvještavanje je slično epizodičnom izvještavanju koji se usredotočuju na specifične slučajeve, konkretne i izolirane događaje te maksimalno povećava pojedinačnu odgovornost (Smith i Pegoraro., 2020.). U slučajevima kada su počinitelji kaznenih djela mlađi od 14 godina ne primjenjuje se kazneno zakonodavstvo, kao i u ovom slučaju, a mediji odgovornima smatraju i obitelj počinitelja (Smith i Pegoraro., 2020.). S druge strane, najveći broj uzroka događaja koji mediji navode pripada okviru društvene razine. Kao značajni čimbenici na razini društva spominju se videoigre, Internet, *reality* emisije, nasilje u medijima i opće nasilje u društvu. Istraživanje Kneer i Ward (2021.) ističe kako upravo mediji kao uzroke masovne pucnjave ističu videoigre, dok Ferguson i Ivory (2012.) ističu kako zaključke o povezivanju videoigara i nasilnog ponašanja ističu političari te značajan utjecaj ima i moralna panika koja služi za odvraćanje pažnje sa stvarnog događaja. U ovom istraživanju je također vidljivo kako su uglavnom političari promicali videoigre i internet kao uzroke događaja, a mediji su njihove izjave prenosili u svojim izvještajima. U ovakvom izvještavanju vidljivi su elementi moralne panike (Cohen, 1972.), gdje su videoigre i internet prikazani kao prijetnja društvenim vrijednostima. Potrebno je naglasiti da su postojeći uzroci iz novinskih članaka upitne znanstvene utemeljenosti. Naime, istraživanja pokazuju kako nasilne videoigre nisu povezane s nasilnim ponašanjem i ubojstvima (Markey i sur., 2015., Ferguson i Ivory, 2012.).

S druge strane, opozicija i građanske inicijative odgovornost su vidjele u *reality* emisijama, programima na Pink TV-u i općem promicanju nasilja u medijima. U istraživanju Nugent i suradnika (2021.) pronađena je pozitivna povezanost između nasilne retorike u javnosti s masovnim pucnjavama. Jedan od načina na koji je nasilna retorika uzročni čimbenik je taj da potiče rasizam, ksenofobiju i bijes među osobama koje se osjećaju ugroženima te se osobe počinju ponašati prema svojim nasilnim impulsima, točnije dehumaniziraju se (Nugent i sur., 2021.). Na taj se način narušavaju društvene norme protiv nasilja čineći te radnje moralno opravdanima (Nugent i sur., 2021.). Unatoč dosadašnjim istraživanjima koja su provedena u ograničenom broju, ona nisu dovoljna te je potrebno provesti daljnja istraživanja kako bi se dobili sveobuhvatniji rezultati na ovu temu.

Osim toga, dio je članaka izvještavao o individualnim uzrocima poput problema mentalnog zdravlja i osobne patologije, što može dodatno poticati stigmatizaciju problema mentalnog zdravlja i voditi do percepcije osoba kao opasnih, kao i podvrgnuti osobe s problemima mentalnog zdravlja neprikladnim ograničenjima (Leshner, 2019.). Nadalje, potrebno je istaknuti kako je Howells (2012.) u svojem istraživanju otkrio kako mediji tijekom analiziranja uzroka školskih pucnjava ističu jedinstvene karakteristike svakog pojedinog incidenta pucnjave što može biti razlog povećanju školskih pucnjava i nasilja u školama. Takvo isticanje vidljivo je i u ovome istraživanju, gdje su mediji detaljno opisivali detalje događaja te ulazili u rasprave i istraživali uzroke. Shodno tome, dogodili su se primjeri prijetnji te pokušaja ubojstava diljem Balkana u samo nekoliko dana nakon školske pucnjave u Osnovnoj školi Vladislava Ribnikara (Uživo. Troje ranjenih u Srbiji 'zaista kritično'; Više tinejdžera uhićeno, jedan prijetio ubojstvom 30 ljudi, 6. 5. 2023.). Ovi podaci govore nam koliko je opasno ukazivati na uzroke te iznositi detaljne opise školskih pucnjava u medije.

## Koje prijedloge za rješavanje i prevenciju sličnih događaja medijski portali navode?

Prijedlozi promjena, odnosno rješenja i prevenciju budućih i sličnih događaja bili su usmjereni na promjenu unutar zajednice i društvene promjene. Promjene na razini zajednice u najvećem dijelu odnose se na uvođenje raznih mjera sigurnosti, poput povećanja broja policajaca koji obilaze škole, uvođenje testiranje na droge, itd. Što se tiče promjena na razini društva, značajne su bile najavljene promjene kaznenog zakona, od kojih je jedna od predloženih mjera spuštanje kaznene odgovornosti s 14 na 12 godina. U Konvenciji o pravima djeteta (UNICEF, 2024.) stoji da je dijete osoba mlađa od 18 godina dok je prema Zakonu o sudovima za mladež (NN [84/11](https://www.zakon.hr/cms.htm?id=256), [143/12](https://www.zakon.hr/cms.htm?id=257), [148/13](https://www.zakon.hr/cms.htm?id=589), [56/15](https://www.zakon.hr/cms.htm?id=10646), [126/19](https://www.zakon.hr/cms.htm?id=42309).) u postupanju dijete do 14 godina života i nije kazneno odgovorno te se sva dokumentacija predaje Hrvatskom zavodu za socijalni rad gdje se provode daljnje mjere. Također, brojni međunarodni dokumenti pozivaju se na to kako se dobna granica ne bi smjela spuštati ispod 14 godina. Europska unija, čija je članica i Republika Hrvatska, obvezuje sve svoje članice da imaju dužnost osigurati najbolji interes djece te se voditi najboljim interesom djeteta u svakom slučaju u koji je uključeno dijete (Zagorec, 2017.). No, dobna granica kaznene odgovornosti maloljetnika razlikuje se od države do države. Nekoliko europskih država ima kaznenu granicu nižu od 14 godina. Primjerice, Ujedinjeno Kraljevstvo ima najmanju kazneno dobnu granicu od 10 godina (Zagorec, 2017.). Do 1998. godine, u Ujedinjenom Kraljevstvu su se unutar maloljetničkog kaznenog prava vodili doktrinom *doli incapax*, odnosno, oborivom presumpcijom da djeca ispod 14 godina nisu sposobna kazneno odgovarati. Međutim, kada su dva desetogodišnjaka otela i usmrtila dvogodišnje dijete, pod pritiskom medija i javnosti dob za kaznenu odgovornost spuštena je na deset godina (Dragičević Prtenjača i Bezić, 2018.). Nadalje, Schildkraut i Cox Hernandez (2014.), koji također ističu događaj pucnjave u Jonesborou (SAD) i smanjenje kaznene odgovornosti, navode kako se rasprave o zakonodavstvu u javnosti koriste kako bi se umirila javnost. Također, navedeno pokazuje kako epizodično izvještavanje s elementima senzacionalizma može dovesti do deterioracije prava djeteta na koja djeca imaju prava, bez obzira bili oni počinitelji teških kaznenih djela. Ovakvo izvještavanje i navedeni prijedlozi se mogu negativno odraziti na prava djece u sukobu sa zakonom, a koja odrasli već ionako smatraju da trebaju biti umanjena (Borić i Mataga Tintor, 2022.). U Srbiji su se nasuprot prijedlozima predsjednika Vučića, koja su se u najvećoj mjeri odnosila na već spomenuto povećanje mjera sigurnosti, pojavili prijedlozi građanske inicijative Srbija protiv nasilja, koja je nakon sljedeće dvije pucnjave organizirala masovne prosvjede nekoliko dana poslije tragičnog događaja u Osnovnoj školi. Neki od njihovih zahtjeva bili su ukidanje *reality* emisija te oduzimanje nacionalnih frekvencija Pinku i Happy TV. Iako postoji mogućnost da društveni čimbenici i mediji igraju ulogu u pojavnosti nasilja u društvu, postavlja se pitanje, koliko su ovi prijedlozi stvarno usmjereni na poboljšanje prava djece, posebice onih koji su proživjeli pucnjavu? U trenucima tragedije trebalo je zagovarati one mjere koje će direktno biti usmjerene na dobrobit djece, umjesto političkih rasprava koje mogu iz fokusa izgurati dobrobit djece (Nacionalno vijeće stručnjaka za masovna nasilja, 2019.).

## Postoje li razlike između srpskih i hrvatskih medijskih portala u izvještavanju o školskoj pucnjavi u Beogradu?

Pronađeno je nekoliko razlika između hrvatskih i srpskih medija. Hrvatski mediji su češće izvještavali o uzrocima na razini zajednice i društva te o prijedlozima na razini zajednice nego srpski mediji. Jedno od mogućih objašnjenja tome je različit stupanj slobode hrvatskih i srpskih medija. Prema stupnju slobodnog novinarstva iz 2023. godine Hrvatska se nalazi na 42/180 mjesta dok se Srbija nalazi na 91/180 mjesta (Reporters Without Borders, 2023.). U Srbiji je većina medija pod (in)direktnom kontrolom vlasti (uključujući analizirane portale, Pink i Happy) čime se onemogućava kritika vlasti i otvoreni dijalog o mnogim temama, odnosno srpskim novinarima koji su kritični prema vladajućoj stranci ograničen je pristup intervjuima s predstavnicima i javnim informacijama (Reporters Without Borders, 2023.). Novinarima koji se bave političkim izvještavanjem otežan je i pristup zapošljavanju, točnije oni kritičnog stava prema vladajućom stranci mogu se zaposliti samo u suženom izboru medijskih kuća koje nisu pod kontrolom vlasti (Kleut i sur., 2023.). Navedeno može biti povezano s time da građani Srbije percipiraju medije kao neprofesionalne te da ne ispunjavaju svoju društvenu funkciju, što za posljedicu ima nepovjerenje u informacije (Kleut i sur., 2023.). S druge strane istraživanja u Hrvatskoj gdje je uočeno da građani Hrvatske čitaju novinske portale jer žele biti pravodobno i vjerodostojno informirani te imaju veću razinu povjerenja u medije (Benzinović i sur., 2021.).

Osim selektivnog, epizodičnog izvještavanja u medijima, iako nije bio predmet analize, uočeno je mnogo ugrožavajućih praksi u novinskim člancima, poput otkrivanja identiteta počinitelja ili njegovih roditelja, navođenje izjava djece svjedoka odmah nakon pucnjave, otkrivanje identiteta djece koja su bila na popisu počinitelja, itd. Slična praksa već je zabilježena u hrvatskim medijima. Prema Majstorović i suradnicima (2023.) u novinskim člancima djecu se svodi na senzacionalističke elemente, otkrivaju se identiteti žrtva te iznose pozadinski detalji i opisi detalji zlostavljanja. Navedeno je u suprotnosti sa Zakonom o elektroničkim medijima koji navodi: “Nije dopušteno objavljivanje informacije kojom se otkriva identitet djeteta do 18. godine života uključenog u slučajeve bilo kojeg oblika nasilja, bez obzira je li svjedok, žrtva ili počinitelj, ili je dijete pokušalo ili izvršilo samoubojstvo, a niti pojedinosti iz djetetova obiteljskih odnosa ili privatnog života." (Zakon o elektroničkim medijima, čl. 24, st 5.). U Izvješću za 2023. godinu na isto upozorava i Pravobraniteljica za djecu koja ističe da je potrebno s osobitom pažnjom i obzirom štititi djetetovo dostojanstvo i izbjeći senzacionalizam. Također, prema Etičkom kodeksu novinara: novinari trebaju štititi čovjekovu intimu od senzacionalističkog i svakog drugog neopravdanog otkrivanja u javnosti; ne smije otkriti identitet djeteta ili maloljetnika uključenog u bilo koji oblik nasilja ili kaznenog djela, bez obzira je li dijete ili maloljetnik svjedok, žrtva, osumnjičenik ili okrivljenik te posebna se pozornost, obazrivost i odgovornost zahtijeva pri izvještavanju o samoubojstvima, nesrećama, osobnim tragedijama, bolestima, smrtnim slučajevima i nasilnim djelima. Sve ovo upućuje da je potrebno više se zauzimati i zaštiti prava djece te ih zaštiti da ne budu dio senzacionalističkih članaka. Upravo su socijalni radnici dužni promicati ljudska prava (u koja spadaju i dječja prava), podizati javne svijesti o socijalnim problemima te ispravljati socijalne nepravde nanesene osobama, odnosno djeci (Zakon o djelatnosti socijalnog rada NN 16/19, 18/22). Također, upravo sustav socijalne skrbi ima ključnu ulogu u zaštiti dobrobiti djece i djeluje kad su sigurnost i razvoj djeteta ugroženi (Ajduković, 2021.).

Ograničenja koja su se mogla pojaviti vezano uz istraživanje ove teme je manji broj uključenih članaka te mali broj različitih novinskih portala. S obzirom na navedeno za daljnje istraživanje potrebno je uzeti veći broj različitih novinskih portala te veći vremenski period, primjerice mjesec dana od tragičnog događaja. Kao što je navedeno ranije, prilikom prikupljanja i obrade podataka uočene su ugrožavajuće novinarske prakse prilikom izvještavanja o događaju. Buduća istraživanja bi trebala ispitati učestalost ugrožavajućeg medijskog izvještavanja o maloljetnim počiniteljima, ali i ispitivati dobre prakse izvještavanja u ovim slučajevima. S obzirom na popularnost društvenih mreža i mogućnost da čitatelji medijskih portala komentiraju članke, bilo bi potrebno ispitati u kojoj su mjeri medijski izvještaji povezani s načinom na koji čitatelji komentiraju članke objavljene na društvenim mrežama.

 Neke smjernice za buduća izvještavanja pisane su pod vidom UNICEF-ovih smjernica za unapređenje međuresorne suradnje u zaštiti dobrobiti djece (Ajduković, 2021.) i prijedloga Nacionalnog vijeća stručnjaka za masovna nasilja (eng. *National Council Expert Panel on Mass Violence*). Potrebno je osmišljeno i pažljivo uključivanje medija u zaštitu dobrobiti i prava djeteta gdje je potrebno da novinari budu neovisni te da se drže visokih profesionalnih standarda tijekom izvještavanja o djeci (Ajduković, 2021.). Nadalje, potrebno je upoznati medije sa suvremenim standardima zaštite dobrobiti djece (Ajduković, 2021.). Na nužnost kontinuiranog obrazovanja medijskih djelatnika o medijskim pravima djece, a posebice o propisima o zaštiti privatnosti i zaštiti djece od štetnih sadržaja ističe i Pravobraniteljica za djecu (2023.). Jedan od načina kako upoznati medije sa ovom praksom bilo bi putem zajedničke konferencije. Primjer je konferencija “Psihologija, mediji, etika” koja je značajno pridonijela odgovarajućoj prezentaciji u medijima nekih vrlo osjetljivih tema kao što su npr. pokušaj samoubojstva ili samoubojstva djece (Hadžiselimović i sur., 2009., prema Ajduković, 2021.). Na taj način razvila bi se veća suradnja između struke socijalnog rada, drugih pomagačkih profesija i medija. Na isto upućuju i smjernice Nacionalnog vijeća stručnjaka za masovna nasilja (2019.) koja ističu da se mora stvarati partnerstvo stručnjaka i medija prije kriznih situacija. Nadalje, potrebno je izraditi protokol i alate o tome tko i što treba govoriti o temama vezanim za kritične događaje primjerice o mentalnom zdravlju, kontroli oružja i slično (Nacionalno vijeće stručnjaka za masovna nasilja, 2019.). Mediji trebaju izbjegavati pokušaje otkrivanja uzroka događaja jer su oni kompleksni te se usmjeriti na razgovore sa stručnjacima o važnosti prepoznavanja rizika i pružanju usluga (Nacionalno vijeće stručnjaka za masovna nasilja, 2019.). Pomažuće profesije (socijalni rad, psihologija) trebale bi koristiti medije kako bi poslale poruke o suočavanju s traumatskim iskustvima te kako razgovarati s djecom o nasilju (Nacionalno vijeće stručnjaka za masovna nasilja, 2019.). Također, u partnerstvu s medijima trebalo bi izraditi strategije za opću javnost o osvješćivanju rizika i važnosti, odnosno koristiti koncept „*see something, say something*”, koji se zasniva na uvjerenju da pojedinci često pokazuju znakove upozorenja u svojem ponašanju tako da ih osobe koje su pripremljene da ih prepoznaju mogu primijetiti i odgovoriti na njih te na taj način spriječiti tragični događaj (Nacionalno vijeće stručnjaka za masovna nasilja, 2019.).

# ZAKLJUČAK

Cilj ovog rada bio je analizirati medijsko izvještavanje o školskoj pucnjavi u Beogradu u svibnju 2023. godine. Mediji imaju odgovornost prenositi relevantne informacije o samom događaju, no ovim istraživanjem pokazano je kako mediji tijekom izvještavanja pokušavaju utvrditi uzroke koji su često kompleksni i stavljaju odgovornost na okolinu počinitelja. Nadalje, tijekom izvještavanja značajna pozornost pridaje se i prijedlozima rješavanja, no oni nisu poduprijeti smjernicama Nacionalnog vijeća stručnjaka za masovna nasilja već dolazi do sukoba mišljenja raznih visoko pozicioniranih aktera društva koji na taj način zauzimaju medijsku pozornost, odvlačeći pažnju od stvarnog problema. Također, pronađena je razlika između izvještavanja hrvatskih i srpskih medija, a jedan od razloga bio bi različiti stupanj slobodnog novinarstva u ove dvije države. Dok su hrvatski mediji više fokusirani na društvene i zajedničke uzroke i prijedloge, srpski mediji češće ističu obiteljske čimbenike i individualnost. Osim navedenog, tijekom analize primijećena je zabrinjavajuća razina senzacionalističkog izvještavanja. Uočeno je često otkrivanje identiteta maloljetnih osoba te detaljnih analiza samog događaja. Time se krše etički standardi novinarstva i ugrožavaju prava djece, kao i motiviraju potencijalni počinitelji na rizično ponašanje. Na kraju, takvo izvještavanje može imati ozbiljne društvene posljedice, uključujući i stvaranje moralne panike. Važno je da mediji preuzmu odgovornost za objektivno i etično izvještavanje, a pogotovo kada je riječ o osjetljivim temama kao što su nasilje i školske pucnjave.

Ovo istraživanje važno je za struku socijalnog rada jer su socijalni radnici pozvani štititi ljudska prava, a samim time i prava djece kao osjetljive skupine društva. Nadalje, sudjeluju u suzbijanje i prevenciji nasilja. Također, važno je da se pomažuće struke, kao što su socijalni rad, psihologija i slično povežu s medijima te zajedničkim snagama sudjeluju u sprječavanju tragičnih događaja poput ovoga.

# ZAHVALE

Zahvaljujemo se na podršci, suradnji i motivaciji profesorima Studijskog centra socijalnog rada, prof. dr. sc. Marijani Majdak i mag. act. soc. Luki Staniću.

# LITERATURA

1. Ajduković, M. (2021). *Smjernice za unapređenje međuresorne suradnje u zaštiti dobrobiti djece. Kako postići “novi pogled” na “staru temu” suradnje?*. Zagreb: UNICEF i Društvo za psihološku pomoć.
2. *Analiza medijskog sektora u Republici Hrvatskoj*. (n.d.). Preuzeto 10.08.2024. s <https://min-kulture.gov.hr/UserDocsImages/dokumenti/Analize/Analiza%20medijskog%20sektora%20u%20RH.pdf>
3. Benzinović, M., Dabo, K., & Šimić, H. (2021). Analysis of Media Reporting Methods of Croatian Web Portals on the Coronavirus Topic. *Communication Management Review*, *6*(01), 104-125.
4. Borić, I., i Mataga Tintor, A. (2022). Studija o participaciji djece iz ranjivih skupina u Hrvatskoj. Zagreb: UNICEF Hrvatska.
5. CDC. (2024, April 9). *About Violence Prevention*. Violence Prevention.

<https://www.cdc.gov/violenceprevention/about/?CDC_AAref_Val=https://www.cdc.gov/violenceprevention/about/social-ecologicalmodel.html>

1. Cohen, S. (1972). Moral panics and folk devils. London, UK: MacGibbon & Kee.
2. Convery, I. i Cox, D. L. (2012). A review of research ethics in internet-based research. Practitioner Research in Higher Education, 6(1), 50−57
3. Dragičević Prtenjača, M., i Bezić, R. (2018). Perspektiva Uvođenja Doktrine Doli Incapax U Hrvatsko Maloljetničko Kazneno Pravo. *Macedonian Journal for Criminal Law & Criminology, 25*(1),1-37.
4. [Ferguson, C.J.](https://www.emerald.com/insight/search?q=Christopher%20J.%20Ferguson) i [Ivory, J.D.](https://www.emerald.com/insight/search?q=James%20D.%20Ivory) (2012). “A Futile Game: On the Prevalence and Causes of Misguided Speculation about the Role of Violent Video Games in Mass School Shootings", [Muschert, G.W.](https://www.emerald.com/insight/search?q=Glenn%20W.%20Muschert) and [Sumiala, J.](https://www.emerald.com/insight/search?q=Johanna%20Sumiala) (Ed.) *School Shootings: Mediatized Violence in a Global Age* (*Studies in Media and Communications, Vol. 7*), Emerald Group Publishing Limited, Leeds, pp. 47-67.
5. Goffman, E. (1986). *Frame Analysis, An Essay on the Organization of Experience.*
6. Holody, K. J., i Shaughnessy, B. (2020). # NEVERAGAIN: framing in community and national news coverage of the Parkland mass shootings. *Journalism practice*, *16*(4), 637-659.
7. [Howells, S.](https://www.emerald.com/insight/search?q=Stephanie%20Howells) (2012), "Making Headlines: A Quarter Century of the Media's Characterization of Canadian School Shootings", [Muschert, G.W.](https://www.emerald.com/insight/search?q=Glenn%20W.%20Muschert) and [Sumiala, J.](https://www.emerald.com/insight/search?q=Johanna%20Sumiala) (Ed.) *School Shootings: Mediatized Violence in a Global Age* (*Studies in Media and Communications, Vol. 7*), Emerald Group Publishing Limited, Leeds, pp. 91-114
8. *ISTRAŽIVANJE PERCEPCIJE JAVNOSTI O MEDIJIMA I MEDIJSKOM SADRŽAJU ŠTO PUBLIKA ŽELI?* (n.d.). Preuzeto 22.08.2024. s: <https://min-kulture.gov.hr/UserDocsImages/dokumenti/Doc/Istra%C5%BEivanje%20percepcije%20javnosti%20o%20medijima%20i%20medijskom%20sadr%C5%BEaju%20-%20%C5%A0to%20publika%20%C5%BEeli.pdf>
9. *IZVEŠTAJ O DIGITALNIM VESTIMA -Srbija*. (n.d.). Preuzeto 09.08.2024. s:<https://ndnv.org/wp-content/uploads/2023/05/NDNV-Izvestaj-o-digitalnim-vestima-%E2%80%93-Srbija.pdf>
10. Jurčić, D. (2017). Teorijske postavke o medijima- definicije, funkcije i utjecaj. *Mostariensia,*127-136. <https://hrcak.srce.hr/file/280344>
11. Kazneni zakon. *Narodne novine*, br. [125/11](https://www.zakon.hr/cms.htm?id=269), [144/12](https://www.zakon.hr/cms.htm?id=270), [56/15](https://www.zakon.hr/cms.htm?id=10636), [61/15](https://www.zakon.hr/cms.htm?id=11190), [101/17](https://www.zakon.hr/cms.htm?id=21861), [118/18](https://www.zakon.hr/cms.htm?id=35937), [126/19](https://www.zakon.hr/cms.htm?id=42207), [84/21](https://www.zakon.hr/cms.htm?id=49486), [114/22](https://www.zakon.hr/cms.htm?id=53947), [114/23](https://www.zakon.hr/cms.htm?id=58264), [36/24](https://www.zakon.hr/cms.htm?id=60394).
12. Kleut, J., Ninković Slavnić, D., Ilić, V., i Išpanović, I. (2023). *Izveštaj o digitalnim vestima–Srbija*. Novi Sad: Nezavisno društvo novinara Vojvodine.
13. Kneer, J., i Ward, M. R. (2021). With a rebel yell: Video gamers’ responses to mass shooting moral panics. *New Media & Society*, *23*(3), 497-514.
14. Kodeks časti hrvatskih novinara. Preuzeto 09.08.2024. s <https://www.hnd.hr/kodeks-casti-hrvatskih-novinara>
15. *Konvencija o pravima djeteta. (2024).* UNICEF. *Preuzeto 09.08.2024. s:* [*https://www.unicef.hr/wp-content/uploads/2017/05/Konvencija\_20o\_20pravima\_20djeteta\_full.pdf*](https://www.unicef.hr/wp-content/uploads/2017/05/Konvencija_20o_20pravima_20djeteta_full.pdf)
16. Leshner, A. (2019). Stop blaming mental illness. *Science,365*(6454), 623.
17. Majstorović, D., Popović, S. i Vilović, G. (2023). ZLOSTAVLJANJE DJECE I MEDIJSKA ETIKA: PRIKAZ ŽRTAVA I KORIŠTENJE UGROŽAVAJUĆIH PRAKSI U DNEVNIM NOVINAMA U HRVATSKOJ. *Ljetopis socijalnog rada, 30* (1), 9-33.
18. Markey, P. M., Markey, C. N., i French, J. E. (2015). Violent video games and real-world violence: Rhetoric versus data. *Psychology of Popular Media Culture, 4*(4), 277–295
19. MedCalc Software Ltd. (2024). *Comparison of proportions calculator.* (Version 22.032; accessed August 12, 2024) [https://www.medcalc.org/calc/comparison\_of\_proportions.php](https://www.medcalc.org/calc/comparison_of_proportions.php%20)
20. Milas, G. (2009). Istraživačke metode u psihologiji drugim društvenim znanostima. Jastrebarsko: Naklada Slap
21. Murray, J. L. (2017). Mass Media Reporting and Enabling of Mass Shootings. *Cultural Studies ↔ Critical Methodologies*, *17*(2), 114–124.<https://doi.org/10.1177/1532708616679144>
22. Muschert, G. W. (2007). *The Columbine Victims and the Myth of the Juvenile Superpredator. Youth Violence and Juvenile Justice, 5(4), 351–366.*
23. Muschert, G.W. (2007). Research in School Shootings. *Sociology Compass, 1*: 60-80.
24. Muschert, G. W., i Sumiala, J. (Eds.). (2012). *School shootings: Mediatized violence in a global age*. Emerald Group Publishing.
25. National Council. (2019). *Mass Violence in America. Causes, Impacts and Solutions.* Washington: National Council for Mental Wellbeing.
26. Nugent, W. R., Abrams, T. E., i Joseph, A. A. (2021). The Relationship between Violent Political Rhetoric and Mass Shootings. *Journal of Social Service Research*, *48*(2), 246–258.
27. Pravobraniteljica za djecu (2023). *Izvješće pravobraniteljice za djecu za 2023*. Zagreb: Pravobraniteljica za djecu.
28. Reporters Without Borders (2023). Preuzeto 09.08.2024. s: <https://rsf.org/en/2023-world-press-freedom-index-journalism-threatened-fake-content-industry>
29. Schildkraut, J., i Hernandez, T. C. (2014). Laws that bit the bullet: A review of legislative responses to school shootings. *American Journal of Criminal Justice*, *39*, 358-374.
30. Schildkraut, J., Elsass, H. J., i Meredith, K. (2017). Mass shootings and the media: why all events are not created equal. *Journal of Crime and Justice, 41*(3), 223–243. <https://doi.org/10.1080/0735648X.2017.1284689>
31. Smith, L. R., i Pegoraro, A. (2020). Media Framing of Larry Nassar and the USA Gymnastics Child Sex Abuse Scandal. *Journal of child sexual abuse*, *29*(4), 373–392.
32. Uživo. Troje ranjenih u Srbiji 'zaista kritično'; Više tinejdžera uhićeno, jedan prijetio ubojstvom 30 ljudi. (2023, 6 svibanj). *Telegram*. Preuzeto 26.08.2024. s: <https://www.telegram.hr/politika-kriminal/uzivo-troje-ranjenih-u-srbiji-zaista-kriticno-vise-tinejdzera-uhiceno-jedan-prijetio-ubojstvom-30-ljudi/>
33. Wimmer, R. D. i Dominick, J. R. (2014). Mass media research: An introduction. Boston: Wadsworth Cengage Learning.
34. Zagorec, M. (2017). Problematika postupanja prema maloljetnim počiniteljima kaznenih djela. *Policija i sigurnost, 26* (4/2017), 283-301.
35. Zakon o djelatnosti socijalnog rada. *Narodne novine,* br. 16/19, 18/22
36. Zakon o elektroničkim medijima. *Narodne novine*, br. 111/2021
37. Zakonu o sudovima za mladež. *Narodne novine*, br. [84/11](https://www.zakon.hr/cms.htm?id=256), [143/12](https://www.zakon.hr/cms.htm?id=257), [148/13](https://www.zakon.hr/cms.htm?id=589), [56/15](https://www.zakon.hr/cms.htm?id=10646), [126/19](https://www.zakon.hr/cms.htm?id=42309)

# Popis tablica

 Tablice:

1. Tablica 1. Izvještavanje o uzrocima događaja
2. Tablica 2. Izvještavanje o prijedlozima i rješenjima
3. Tablica 3. Razlike između hrvatskih i srpskih medija u izvještavanju o uzrocima
4. Tablica 4. Razlika između hrvatskih i srpskih medija u izvještavanju o rješenjima i prijedlozima

# Sažetak

Početkom svibnja u Beogradu trinaestogodišnji dječak počinio je školsku pucnjavu. Kada se

dogode ovakvi događaji, mediji nastoje utvrditi odgovornost, uzroke i potencijalna rješenja

kako se nositi s uzrocima događaja. Cilj ovog istraživanja je analizirati na koji način su mediji izvještavali o školskoj pucnjavi, odnosno, koje su uzroke događaja i prijedloge rješenja navodili? Polazište za analizu članaka bili su Teorija uokvirivanja i Socio-ekološki model prevencije nasilja. Analizirano je 96 članaka s najposjećenijih hrvatskih i srpskih portala prema podacima Gemius Ratinga za svibanj 2023. godine. Analizirani članci su objavljeni u razdoblju od 3.5.-17.5.2023. Rezultati ukazuju da hrvatski i srpski mediji u jednakoj mjeri izvještavaju o uzrocima događaja na individualnoj i odnosnoj razini. Kao uzroke na tim razinama mediji najčešće navode dostupnost oružja u obitelji, posjet streljanama maloljetnika s ocem te iskustva vršnjačkog nasilja i izolacije. Takvo izvještavanje odgovara elementima epizodičkog izvještavanja. Hrvatski mediji značajnije izvještavaju o društvenim uzrocima nego srpski mediji. Međutim, i hrvatski i srpski mediji u društvenim uzrocima najčešće navode negativan utjecaj interneta, videoigara, *reality* programa i globalizacije. Vezano za izvještavanje o prijedlozima sprječavanja budućih sličnih događaja, mediji su najviše orijentirani na prijedloge na društvenoj razini. Prijedlozi se najčešće odnose na spuštanje dobi kaznene odgovornosti, ograničavanje uporabe interneta i prestanak promicanja nasilja u javnosti. Hrvatski mediji, češće nego srpski, navode potrebne mjere sigurnosti, poput većeg broja policajaca koji nadziru škole, bolju kontrolu oružja i streljana. Istraživanje doprinosi razumijevanju na koji način mediji izvještavaju o kritičnim događajima u koja su uključena djeca te koje su mogućnosti unapređenja zaštite prava i dobrobiti djece u medijima prilikom takvih događaja.

Ključne riječi: školska pucnjava, mediji, analiza sadržaja, dobrobit djeteta

## Abstract

At the beginning of May, a thirteen-year-old boy committed a school shooting in Belgrade. When such events occur, the media often attempt to determine responsibility, identify causes, and suggest potential solutions to address the underlying issues. The aim of this research is to analyse how the media reported on the school shooting, specifically focusing on the causes of the event and the proposed solutions. The analysis was based on Framing Theory and the Socio-Ecological Model of Violence Prevention. A total of 96 articles from the most visited Croatian and Serbian portals, according to Gemius Rating data for May 2023, were analysed. The articles examined were published between May 3rd and May 17th, 2023. The results indicate that Croatian and Serbian media report on the causes of the event at the individual and relational levels to an equal extent. The most frequently mentioned causes at these levels are the availability of weapons within the family, visits to shooting ranges by minors with their fathers, and experiences of peer violence and isolation. This type of reporting corresponds to elements of episodic reporting. Croatian media report more significantly on social causes compared to Serbian media. However, both Croatian and Serbian media most frequently cite the negative influence of the internet, video games, reality shows, and globalization as social causes. Regarding the reporting on proposals to prevent future similar events, the media are primarily focused on proposals at the social level. These proposals often involve lowering the age of criminal responsibility, limiting internet use, and ceasing the promotion of violence in public. Croatian media, more frequently than Serbian media, mention necessary security measures, such as increasing the number of police officers monitoring schools, better control of weapons, and shooting ranges. This research contributes to the understanding of how the media report on critical events involving children and what possibilities exist for improving the protection of children's rights and well-being in the media during such events.

Keywords: school shooting, media, content analysis, child well-being

# ŽIVOTOPISI

**Lana Hubak** rođena je 25.01.2001 te dolazi iz Zlatara, gdje je završila Osnovnu školu Ante Kovačića i Srednju školu Zlatar, smjer opća gimnazija. U srednjoj školi počinje volontirati u Udruzi sveta Ana Lobor za pomoć djeci s teškoćama u razvoju i osobama s invaliditetom. Godine 2019. dobiva priznanje za najbolju volonterku Udruge, a 2024. godine zahvalnicu za poseban doprinos u poboljšanju kvalitete života osoba s invaliditetom i nesebičnu potporu Udruzi. Trenutno je na četvrtoj godini studija, a usporedno pohađa II. semestar znakovnog jezika u Savezu gluhih i nagluhih grada Zagreb. Također, pohađala je edukaciju Centra za nestalu i zlostavljanu djecu Osijek pod nazivom „Upoznajmo i prepoznajmo e-nasilje (faza III)“ program prevencije elektroničkog nasilja. U sklopu fakulteta sudjelovala je u istraživanju “Otpornost obitelji” i “Sigurnost hrane” u ulozi anketara te u istraživanju „Iskustava roditeljstva iz perspektive roditelja s iskustvima ratne traume tijekom djetinjstva“ kao urednica transkripata. Osim u Udruzi sveta Ana Lobor trenutno volontira i u Domu za starije i nemoćne osobe Orhideja Vita Zlatar, a povremeno i za Hrvatsku udrugu socijalnih radnika. Članica je Kulturno- prosvjetnog društva Zlatarjeve u sklopu kojeg je napisala projekt „Glazba i moji osjećaji“ te provela radionice za djecu „Kako se ja osjećam?“ i za mlade „Kako se nositi sa stresnim situacijama?“ u svrhu osnaživanja i jačanja mentalnog zdravlja. Godine 2023. izlagala je na XII. Konferenciji socijalnih radnika prezentaciju pod nazivom „Socijalni rad kao poziv“, a 2024 godine na konferenciji „Što socijalni rad pruža drugim znanostima?“ izlaže s temom „Analiza sadržaja: Na koji način mediji izvještavaju o školskoj pucnjavi u Beogradu?".

**Margareta Domazetović** rođena je 22.01.2001. u Zagrebu. Dolazi iz Vedrog Polja te je završila Osnovnu školu Sunja i Srednju školu Novska, smjer opća gimnazija. Tijekom školovanja pohađala je natjecanje „Čitanjem do zvijezda“ te natjecanje iz matematike i engleskog. U osnovnoj školi se bavila odbojkom te je sudjelovala na natjecanjima. Pri završetku srednje škole upisuje Studijski centar socijalnog rada na Pravnom fakultetu Sveučilišta u Zagrebu. Trenutno polazi 4. godinu studija. Tijekom fakulteta imala je ulogu anketara u istraživanju „Otpornost obitelji na život u uvjetima siromaštva" te je sudjelovala u istraživanju „Iskustava roditeljstva iz perspektive roditelja s iskustvima ratne traume tijekom djetinjstva“ kao urednica transkripata. U slobodno vrijeme bavi se slaganjem puzzli i uči štrikati.

**Gabriela Jardas** rođena je 14. 8. 2000. u Zagrebu. Dolazi iz Zagreba, gdje je završila Osnovnu školu Granešina i Upravnu školu u Zagrebu, smjer upravni referent. Tijekom školovanja pohađala je brojna natjecanja (geografija, hrvatski, matematika). Također je na natjecanju iz daktilografije osvojila nagradu za deseteroprstno tipkanje „Klasa“. Plesala je u Kulturno umjetničkom društvu „Bosiljak“. Pri završetku srednje škole upisuje Studijski centar socijalnog rada na Pravnom fakultetu Sveučilišta u Zagrebu. Trenutno polazi 4. godinu studija. Tijekom studija volontirala je u Udruzi "Jak kao Jakov", gdje je prikupljala sredstva za humanitarne svrhe. Voli životinje te je tijekom blagdana volontirala u Udruzi za napuštene životinje „Noina Arka“. Također je volontirala tijekom obilježavanja Svjetskog dana socijalnog rada 19. ožujka 2024., kojeg je organizirala Hrvatska komora socijalnih radnika u Hotelu Academia. Trenutno pomaže umirovljenicima u svojoj lokalnoj zajednici oko administracije i informatičkih poslova. U slobodno vrijeme ide na Pub kvizove i bavi se slikanjem na platnu.

**Izabela Ilijević** rođena je 27.07.2000. u Sisku. Dolazi iz Petrinje, gdje je završila I. Osnovnu školu i Srednju školu Petrinja, smjer opća gimnazija. Tijekom školovanja je bila uključena u brojne aktivnosti, a pohađala je i Glazbenu školu Fran Lhotka u Sisku, smjer klavir. Volontiranjem se krenula baviti u periodu osnovne škole, što se nastavilo i u srednjoj školi. U sklopu volontiranja u Udruzi Iks u Petrinji, odlazi i na razmjenu mladih u Oldenburg, Njemačka 2015. godine, gdje je cilj razmjene bio realizacija predstava u kojima se promišlja o stanju demokracije u EU, razlikama među zemljama članicama i ispitivanju mogućnosti koje istinska demokracija može pružiti. Nakon završene srednje škole, upisuje studij Socijalnog rada na Pravnom fakultetu Sveučilišta u Zagrebu, a trenutno je na četvrtoj godini studija. Tijekom trajanja studija, bila je uključena i u volonterske aktivnosti u sklopu Crvenog križa 2021. godine nakon potresa u Petrinji. Također, 2021. godine započinje volontiranje na liniji Hrabrog telefona, koje traje i danas. Tijekom akademske godine 2022./2023., položila je A1 razinu francuskog jezika, a u akademskoj godini 2023./2024. kreće na dvogodišnji tečaj znakovnog jezika. Godine 2024. izlagala je na konferenciji “Što socijalni rad pruža drugim znanostima?” s temom “Analiza sadržaja: Na koji način mediji izvještavaju o školskoj pucnjavi u Beogradu?”. U slobodno vrijeme, osim volontiranja, voli trenirati i natjecati se na pub kvizovima.